Tvilum er gået konkurs Wood Supply følger sagen: Sene natteforhandlinger skal redde fabrikken.

Møbelkoncernen Tvilum er gået konkurs.

Det bekræfter partner Ulrik Holsted-Sandgreen fra Horsen Advokatparterselskab over for nyhedsmediet Finans.dk. Han overtog ansvaret for virksomheden som kurator fredag.

Fredag formiddag kom det frem, at virksomhedens 700 medarbejdere var blevet sendt hjem.

Der er flere årsager til konkursen, skriver Finans.dk.

Konkursen kommer efter flere år med underskud. Alene de sidste seks år har møbelkoncernen tabt 461 mio. kroner.

Læs også: Ny Tvilum-formand: Vi er inde i en god udvikling

En bortfaldet ordning for refusion af eksportmoms og udenlandsk storkundes eget krak har presset Tvilums likviditet, oplyser sagens kurator til mediet.

Flere leverandører af råvarer til produktionen af Tvilums plademøbler har også stoppet deres kreditgivning og ønsket Tvilums gæld indfriet. Også dét har bidraget til faldet.

Finans skriver i øvrigt, at Tvilums amerikanske ejer - kapitalfonden Revolution Capital Group - allerede tidligere på ugen trak sig og lagde afstand til den jyske møbelfabrik.

Tror på en løsning

Der arbejdes på at finde en løsning, der kan få aktiviteterne til at fortsætte i Fårvang, og boets kurator røber over for flere danske medier, at der er forhandlinger i gang.

DR.dk skriver, at Tvilums medarbejdere har fået besked om at møde op til informationsmøde mandag formiddag.

Læs også: Fald i danske konkurser kan være stilhed før stormen

- Vi vil gerne kunne give medarbejderne et positivt budskab på mandag, men det kan jeg ikke love. Er vi ikke færdige mandag, så fortsætter vi, til vi har et resultat, siger Ulrik Holsted-Sandgreen til DR.

Ud fra hans erfaringer vurderer han, at det er realistisk, at der kommer en løsning.

Natteforhandlinger uden afslutning

Ulrik Holsted-Sandgreen fortæller søndag morgen, at forhandlingerne med en mulig ny Tvilum-ejer har forløbig gået på i de fleste timer af hele weekenden.

Natten til søndag forgik forhandlingerne til klokken 3, oplyser han.

Med hemmeligholdte aktører ved bordet.

Læs også: 100 ansatte strejkede hos Tvilum

- Jeg ønsker slet ikke at udtale mig om, hvem vi forhandler med, siger han til Wood Supply.

Efter natteforhandlingen holder Ulrik Holsted-Sandgreen fast i planen om, at indkalde medarbejderne til informationsmøde mandag morgen, hvor han forventer at kunne præsentere de ansatte for et resultat.

Forhandlingerne for at finde en fremtid for Tvilum fortsætter søndag.